ΑΡΙΘΜΟΣ 1

**ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

**ΕΛΑΣΣΩΝ ΟΛΟΜΕΛΕΙΑ**

Συγκροτήθηκε από τους Διονύσιο Λασκαράτο, Προεδρεύοντα, Αντιπρόεδρο του Α.Σ.Ε.Π., Ηλία Νικολόπουλο, Αντιπρόεδρο του Α.Σ.Ε.Π, και τους Προέδρους των Τμημάτων Χαρίλαο Κλουκίνα, Γεώργιο Μποροδήμο, Μαρία Θεοδωράκη – Ρεντούμη, Δημητρούλα Μαυρομμάτη και Ηλία Ψώνη, Συμβούλους του Α.Σ.Ε.Π.

Συνήλθε σε συνεδρίαση στο κατάστημα του Α.Σ.Ε.Π. στις 18/1/2018, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η εξέταση του από 15/1/2018 ενημερωτικού σημειώματος της Γενικής Διεύθυνσης Επιλογής Προσωπικού, το οποίο παραπέμπεται με το από 15/1/2018 έγγραφο του Προέδρου του ΑΣΕΠ, προκειμένου η Ελάσσονα Ολομέλεια να εξετάσει θέματα του ελέγχου της προκήρυξης που θα εκδοθεί για την πλήρωση 8.171 θέσεων σε ανταποδοτικές υπηρεσίες Δήμων και ΝΠΔΔ/ΝΠΙΔ και Συνδέσμων αυτών, σύμφωνα με το άρθρο 17 παρ. 3α΄ του Κανονισμού Λειτουργίας του ΑΣΕΠ.

Ο Πρόεδρος Διονύσιος Λασκαράτος που ορίσθηκε εισηγητής στην Ελάσσονα Ολομέλεια, εισηγήθηκε ως ακολούθως :

Νομίμως εισάγεται ενώπιον της Ελάσσονος Ολομέλειας η κρινόμενη υπόθεση σύμφωνα με την διάταξη του άρθρου 17 παρ. 3 περιπτ. α΄ του Κανονισμού Λειτουργίας του Α.Σ.Ε.Π. (Φ.Ε.Κ. 997/18.07.2013 τ.Β’), που ορίζει ενδεικτικά τις αρμοδιότητες αυτής.

Ενόψει έκδοσης προκήρυξης για την πλήρωση 8171 θέσεων ΠΕ, ΤΕ, ΔΕ και ΥΕ κατηγορίας σε ΟΤΑ α΄ βαθμού , ΝΠΔΔ και ΝΠΙΔ των ΟΤΑ καθώς και σε Συνδέσμους, το Υπουργείο Εσωτερικών, ζητεί λόγω του επείγοντος να εφαρμοστεί η διάταξη του άρθρου 8 παρ. 1, του ν.3051/2002 **«Τροποποίηση και συμπλήρωση διατάξεων του άρθρου 18 του Ν.**[2190/1994](https://www.e-nomothesia.gr/tags.html?tag=2190%2F1994)», η οποία προβλέπει ότι «Με την προκήρυξη πλήρωσης θέσεων κατά το παρόν άρθρο μπορεί να ορίζεται ότι δεν υποβάλλονται δικαιολογητικά με την αίτηση συμμετοχής και η κατάταξη των υποψηφίων στους πίνακες προτεραιότητας γίνεται βάσει των στοιχείων που δηλώνουν στην αίτησή τους. Στην περίπτωση αυτή τα δικαιολογητικά υποβάλλονται μόνο από τους υποψηφίους που περιλαμβάνονται στον πίνακα κατάταξης έως τον αριθμό των θέσεων που προκηρύχθηκαν και από τους επόμενους αυτών στη σειρά κατάταξης έως τον αριθμό που θα απαιτηθεί για την κάλυψη των θέσεων. Ο υποψήφιος που δεν αποδεικνύει τα κριτήρια ή τις ιδιότητες που επικαλέσθηκε στην αίτησή του και τα οποία εξετάσθηκαν για την κατάταξή του στους οικείους πίνακες, διαγράφεται από αυτούς».

Επίσης με το άρθρο 24 του ν.4479/2017 (ΦΕΚ 94/Α/29.6.2017)οι ανωτέρω θα πρέπει να έχουν προσληφθεί μέχρι 31/3/2018 που λήγουν οι συμβάσεις των υπαλλήλων ΔΕ, ΥΕ σε ανταποδοτικές υπηρεσίες καθαριότητας, στην ίδια δε διάταξη ορίζεται και ο τρόπος μοριοδότησης (βαθμολόγησης) της εμπειρίας των υποψηφίων που απασχολήθηκαν σε ανταποδοτικές υπηρεσίες καθαριότητας.

**Για λόγους επείγοντος και δημοσίου συμφέροντος, εισηγούμαι όπως στην εν λόγω προκήρυξη να ορίζεται ότι θα υποβάλλονται δικαιολογητικά με την αίτηση συμμετοχής και η κατάταξη των υποψηφίων στους πίνακες προτεραιότητας για την έκδοση των προσωρινών πινάκων να γίνεται βάσει των στοιχείων που δηλώνουν οι υποψήφιοι στην αίτησή τους.**

Ειδικότερα εισηγούμαι όπως το Κεφάλαιο Δ΄ της προκήρυξης που θα εκδοθεί για τη διαδικασία αυτή διαμορφωθεί ως ακολούθως:

«ΚΕΦΑΛΑΙΟ Δ΄

ΔΙΑΔΙΚΑΣΙΑ ΕΠΙΛΟΓΗΣ–ΕΝΣΤΑΣΕΙΣ

Οι πίνακες κατάταξης συντάσσονται **με βάση τα στοιχεία που υπευθύνως δηλώνουν οι υποψήφιοι στην Αίτηση – Υπεύθυνη Δήλωση.**

Από τους πίνακες κατάταξης και με τη σειρά που έχουν οι υποψήφιοι σε αυτούς, σε συνδυασμό πάντοτε με τη δήλωση προτίμησής τους καταρτίζονται οι προσωρινοί πίνακες διοριστέων /προσληπτέων που περιλαμβάνουν αριθμό διοριστέων/προσληπτέων ίσο με τον αριθμό των θέσεων που προκηρύσσονται για κάθε κλάδο-ειδικότητα.

Επίσης για κάθε κλάδο-ειδικότητα καταρτίζεται και ειδικός προσωρινός πίνακας διοριστέων/προσληπτέων που περιλαμβάνει μόνο τους πολυτέκνους και τα τέκνα πολυτέκνων οι οποίοι είναι διοριστέοι/προσληπτέοι σε καθορισμένες γι΄ αυτούς θέσεις με την προϋπόθεση ότι αποδεικνύουν την ιδιότητα αυτή. Στον ειδικό αυτό πίνακα δεν περιλαμβάνονται πολύτεκνοι και τέκνα πολυτέκνων οι οποίοι είναι διοριστέοι/προσληπτέοι χωρίς χρήση της ιδιότητάς τους αυτής. Τα ανωτέρω ισχύουν αναλόγως και για τους τρίτεκνους ή τέκνα τριτέκνων, για τους παλιννοστούντες Ποντίους (Ν.2190/1994 άρθρ.14 παρ.5 ως ισχύει), για τους ομογενείς προερχόμενους από χώρες της πρώην Σοβιετικής Ένωσης (Ν.2790/2000 άρθρ.9 παρ.1 ως ισχύει), τους Έλληνες υπηκόους που προέρχονται από τη Μουσουλμανική μειονότητα της Θράκης**,** ατόμων με ποσοστό αναπηρίας τουλάχιστον 50%, ατόμων που έχουν τέκνο, αδελφό ή σύζυγο, καθώς και των τέκνων ατόμων με ποσοστό αναπηρίας 67% και άνω, για τις θέσεις που προβλέπονται.

Οι πίνακες αυτοί αποτελούν τους ΠΡΟΣΩΡΙΝΟΥΣ ΠΙΝΑΚΕΣ ΚΑΤΑΤΑΞΗΣ και καταρτίζονται από την Κεντρική Επιτροπή**,** που είναι αρμόδια για την τήρηση της όλης διαδικασίας.

Οι προσωρινοί πίνακες κατάταξης και διοριστέων/προσληπτέων καταχωρίζονται στον διαδικτυακό τόπο του Α.Σ.Ε.Π. ([www.asep.gr](http://www.asep.gr)). Παράλληλα το ΑΣΕΠ αποστέλλει στον τύπο για δημοσίευση, Ανακοίνωση με την οποία γνωστοποιείται η σχετική καταχώριση.

Σε εξαιρετικές περιπτώσεις, για την κάλυψη ιδιαίτερης σημασίας επειγουσών υπηρεσιακών αναγκών των υπηρεσιών και των νομικών προσώπων του άρθρου 1 παρ. 1 του Ν. 3812/2009 κατόπιν έκδοσης της προβλεπόμενης απόφασης κατανομής της παρ. 5 του άρθρου 11 του ν. 3833/2010 (Α΄40), όπως ισχύει, επιτρέπεται η πρόσληψη με σύμβαση εργασίας ιδιωτικού δικαίου ορισμένου χρόνου μη ανανεούμενη, μέχρι του αριθμού των προκηρυχθεισών θέσεων, υποψηφίων κατά τη σειρά εγγραφής τους στους προσωρινούς αυτούς πίνακες, με την επιφύλαξη των διατάξεων του άρθρου 11 «Περιορισμός προσλήψεων για τα έτη 2011 έως και 2013» του Ν. 3833/2010, όπως τροποποιήθηκε με την διάταξη της παρ. 1 της υποπαραγράφου Ζ.5 του πρώτου άρθρου του Ν. 4093/2012 και το άρθρο 64 του Ν. 4389/2016. Οι προσλήψεις αυτές είναι δυνατόν να αφορούν αριθμό θέσεων μικρότερο από αυτές που προκηρύσσονται ανά κατηγορία και κλάδο-ειδικότητα. Η σύμβαση αυτή, η οποία καταρτίζεται βάσει των προϋποθέσεων και της παρούσας παραγράφου, διαρκεί έως την ανάληψη των καθηκόντων κάθε υποψηφίου μετά την δημοσίευση της ατομικής πράξης διορισμού του στην Εφημερίδα της Κυβερνήσεως και απαγορεύεται η διάρκειά της να υπερβαίνει τους οκτώ (8) μήνες. (άρθρο 8, Ν.4210/2013).

Κατά των ανωτέρω προσωρινών πινάκων επιτρέπεται η άσκηση ενστάσεως μέσα σε αποκλειστική προθεσμία δέκα (10) ημερών που αρχίζει από την επόμενη της κατά τα ανωτέρω καταχώρισής τους στον διαδικτυακό τόπο του ΑΣΕΠ ([www.asep.gr](http://www.asep.gr)). Επιπλέον, η προθεσμία αυτή ορίζεται και αναφέρεται ρητώς τόσο στην οικεία καταχώριση στον διαδικτυακό τόπο του Α.Σ.Ε.Π. όσο και στη σχετική ανακοίνωση στον τύπο. Η άσκηση της ενστάσεως γίνεται με κατάθεσή της ή με αποστολή συστημένης επιστολής απευθείας στο Α.Σ.Ε.Π., στην ακόλουθη διεύθυνση:

|  |
| --- |
| Α.Σ.Ε.Π.  Ένσταση για την  Προκήρυξη Κ/2018  Κατηγορία: Π.Ε. ή Τ.Ε. ή Δ.Ε. ή Υ.Ε.  T.Θ. 14308  Αθήνα Τ.Κ. 11510 |

Δεκτή επίσης γίνεται και η υποβολή ένστασης μέσω τηλεομοιοτυπίας (fax) (210-6400241, 210-6400686) ή μέσω ηλεκτρονικού ταχυδρομείου (e-mail) (prosl.enstasi@asep.gr).

Στην ένσταση επισυνάπτεται και παράβολο είκοσι ευρώ (20€), άλλως η ένσταση δεν εξετάζεται. Ο ενδιαφερόμενος υποβάλλει το παράβολο το οποίο έχει προμηθευτεί είτε ηλεκτρονικά μέσω της εφαρμογής ηλεκτρονικού παραβόλου (e-Παράβολο) επιλέγοντας → Φορέας Δημοσίου → Ανώτατο Συμβούλιο Επιλογής Προσωπικού (ΑΣΕΠ) από τον διαδικτυακό τόπο της Γενικής Γραμματείας Πληροφοριακών Συστημάτων ([www.gsis.gr](http://www.gsis.gr)) είτε από Δημόσιο Ταμείο. Προς διευκόλυνση των υποψηφίων έχει δημιουργηθεί στον διαδικτυακό τόπο του ΑΣΕΠ ([www.asep.gr](http://www.asep.gr)) σχετικός σύνδεσμος (βλ. λογότυπο με την ονομασία «ΗΛΕΚΤΡΟΝΙΚΟ ΠΑΡΑΒΟΛΟ») ο οποίος οδηγεί στον ανωτέρω διαδικτυακό τόπο της Γενικής Γραμματείας Πληροφοριακών Συστημάτων ([www.gsis.gr](http://www.gsis.gr)). Ο υποψήφιος πρέπει να αναγράψει τον αριθμό του παραβόλου στην ένσταση και  να καταβάλει το αντίτιμο του ηλεκτρονικού παραβόλου μέχρι τη λήξη προθεσμίας υποβολής των ενστάσεων. Σε περίπτωση που η υποβληθείσα ένσταση γίνει δεκτή, το καταβληθέν ποσό επιστρέφεται στον ενιστάμενο.

Το Α.Σ.Ε.Π. θα ελέγξει τα υποβληθέντα από τους φερόμενους ως διοριστέους/προσληπτέους δικαιολογητικά. Σε περίπτωση που διαπιστωθεί ότι τα δηλωθέντα γενικά και απαιτούμενα προσόντα διορισμού/πρόσληψης δεν αποδεικνύονται με βάση τα δικαιολογητικά που προσκομίζονται ή εάν τα δικαιολογητικά δεν προσκομισθούν ή δεν υπήρχαν κατά την τελευταία ημέρα υποβολής των ηλεκτρονικών αιτήσεων, ο υποψήφιος που φέρεται ως διοριστέος/προσληπτέος διαγράφεται από τους οικείους πίνακες και αποβάλλεται από τη διαδικασία. Στη συνέχεια ελέγχονται τα δικαιολογητικά του αμέσως επόμενου στη σειρά κατάταξης προκειμένου να διαπιστωθεί ότι τα δηλωθέντα γενικά και απαιτούμενα προσόντα διορισμού/πρόσληψης αποδεικνύονται με βάση τα δικαιολογητικά που προσκομίζονται και ότι υπήρχαν κατά την τελευταία ημέρα υποβολής των ηλεκτρονικών αιτήσεων. Παράλληλα ελέγχονται τα κριτήρια κατάταξης όλων των φερομένων ως διοριστέων/προσληπτέων, μέχρις ότου, ύστερα από ενδεχόμενη αναμόρφωση της βαθμολογίας τους, συμπληρωθεί ο αριθμός που απαιτείται για την κάλυψη των προκηρυσσομένων θέσεων.

Το Α.Σ.Ε.Π. εξετάζει τις υποβληθείσες ενστάσεις και ελέγχει τη νομιμότητα των πινάκων κατάταξης υποψηφίων.

Μετά την εξέταση των υποβληθεισών ενστάσεων, καταρτίζονται οι «ΟΡΙΣΤΙΚΟΙ ΠΙΝΑΚΕΣΚΑΤΑΤΑΞΗΣ» υποψηφίων και επί τη βάσει αυτών οι πίνακες διοριστέων/προσληπτέων.

Ακολούθως, οι πίνακες διοριστέων/προσληπτέων καταχωρίζονται στον διαδικτυακό τόπο του Α.Σ.Ε.Π. ([www.asep.gr](http://www.asep.gr/)) και αποστέλλονται από το Α.Σ.Ε.Π. για δημοσίευση στην Εφημερίδα της Κυβερνήσεως (Τεύχος Γ΄).

Εντός προθεσμίας τριών (3) μηνών μετά τη δημοσίευση της πράξεως διορισμού ή προσλήψεως του προσωπικού που προσλαμβάνεται σύμφωνα με τις διατάξεις του αρ. 18 του Ν. 2190/1994, διενεργείται υποχρεωτικά αυτεπάγγελτος έλεγχος της γνησιότητας των δικαιολογητικών που έχει υποβάλει ο υποψήφιος και τα οποία είναι απαραίτητα για την πρόσληψή του ή επηρεάζουν οπωσδήποτε την κατάταξή του κατά τη διαδικασία πρόσληψης ή τη βαθμολογική και μισθολογική κατάταξή του μετά την πρόσληψη (παρ. 2, αρ. 26 Ν. 4440/2016/Φ.Ε.Κ. 224/2-12-2016, που αντικατέστησε την παρ. 2 του αρ. 28, Ν. 4305/2014/Φ.Ε.Κ. 237/31-10-2014/τ. Α΄)».

Στο σημείο αυτό τα μέλη της Ολομέλειας αυτής μετά από διαλογική συζήτηση αποφάσισαν ομοφώνως ότι για την εξυπηρέτηση του δημοσίου συμφέροντος, πρέπει στην εν λόγω προκήρυξη να ορίζεται ότι θα υποβάλλονται τα δικαιολογητικά με την αίτηση συμμετοχής και η κατάταξη των υποψηφίων στους πίνακες προτεραιότητας για την έκδοση των προσωρινών πινάκων να γίνεται βάσει των στοιχείων που δηλώνουν οι υποψήφιοι στην αίτησή τους.

**Για τους λόγους αυτούς**

Η Ελάσσων Ολομέλεια αποφαίνεται ομοφώνως ότι στην εν λόγω προκήρυξη να ορίζεται ότι τα δικαιολογητικά υποβάλλονται συγχρόνως με την αίτηση συμμετοχής και η κατάταξη των υποψηφίων στους πίνακες προτεραιότητας για την έκδοση των προσωρινών πινάκων θα γίνει βάσει των στοιχείων που δηλώνουν οι υποψήφιοι στην αίτησή τους, σύμφωνα με το Κεφάλαιο Δ΄ που αναφέρεται στο σκεπτικό της παρούσας.

**Ο Πρόεδρος Η Γραμματέας**